Paxta terimi mavsumida mehnat qonunchiligini buzgan 21 nafar mansabdor shaxslarga ma’muriy jarima tayinlandi. Bu haqda Davlat mehnat inspeksiyasi bosh davlat mehnat huquq inspektori Gulruh Niyozmatova ma’lum qildi. Gulruh Niyozmatova Qayd etilishicha, Davlat mehnat inspeksiyasiga paxta mavsumida majburiy mehnat hamda mehnat huquqlari buzilishiga oid jami 64 ta murojaat kelib tushgan bo‘lib, shundan, call markaz orqali - 40 ta, ijtimoiy tarmoqlar orqali - 23 ta hamda 1 ta yozma murojaatlar kelib tushgan. O‘tkazilgan monitoringlar va murojaatlarni o‘rganish natijasida Davlat mehnat inspeksiyasi tomonidan mehnat qonunchiligini buzgani uchun 21 nafar mansabdor shaxslarga ma’muriy jarima tayinlangan. Ta’kidlanishicha, 4 ta holatda mehnat shartnomasi tuzilmagani, 13 ta holatda mehnat sharoitlari yaratilmagani, 4 ta holatda terim pullari o‘z vaqtida to‘lamaslik faktlari aniqlanib, mansabdor shaxslar ma’muriy javobgarlikka tortilgan.